[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.03.2006

COM(2006) 127 τελικό

2006/0041 (AVC)

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση της Κοινότητας όσον αφορά το σχέδιο κανονισμού της οικονομικής επιτροπής των Ηνωμένων Εθνών για την Ευρώπη σχετικά με την έγκριση μηχανοκίνητων οχημάτων όσον αφορά το οπτικό πεδίο του οδηγού μηχανοκίνητων οχημάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΑ

Με την απόφαση 97/836/ΕΚ του Συμβουλίου, της 27ης Νοεμβρίου 1997, η Ευρωπαϊκή Κοινότητα κατέστη συμβαλλόμενο μέρος της αναθεωρημένης συμφωνίας του 1958 της οικονομικής επιτροπής των Ηνωμένων Εθνών για την Ευρώπη (ΟΕΕ/ΗΕ). Η εν λόγω απόφαση τέθηκε σε ισχύ στις 24 Μαρτίου 1998.

Το άρθρο 4 της εν λόγω απόφασης προβλέπει, μεταξύ άλλων, ότι στην περίπτωση που σχέδιο κανονισμού της ΟΕΕ/ΟΗΕ υποβάλλεται σε ψηφοφορία στους αρμόδιους φορείς της ΟΕΕ/ΟΗΕ, πρέπει, προτού η Κοινότητα ταχθεί υπέρ της έγκρισής του, να εγκριθεί από το Συμβούλιο, κατόπιν σύμφωνης γνώμης του Ευρωπαϊκού Κοινοβουλίου.

Η ημερήσια διάταξη της προσεχούς συνεδρίασης του Παγκόσμιου Φόρουμ για την Εναρμόνιση των Κανονισμών σχετικά με τα Οχήματα της ΟΕΕ/ΟΗΕ περιλαμβάνει, συγκεκριμένα, τη διεξαγωγή ψηφοφορίας για ένα (νέο) σχέδιο κανονισμού σχετικά με την έγκριση μηχανοκίνητων οχημάτων όσον αφορά το οπτικό πεδίο του οδηγού.

Βασικός σκοπός του σχεδίου κανονισμού είναι η θέσπιση εναρμονισμένων τεχνικών προδιαγραφών ώστε να μη δημιουργούνται τεχνικοί φραγμοί στο εμπόριο μηχανοκίνητων οχημάτων μεταξύ των συμβαλλόμενων μερών και να διασφαλίζεται υψηλό επίπεδο ασφάλειας για τους οδηγούς. Ειδικότερα, το σχέδιο κανονισμού επιτρέπει τη διασφάλιση επαρκούς οπτικού πεδίου μέσω του αλεξήνεμου και άλλων υαλοπινάκων. Για το λόγο αυτό, η Επιτροπή θεωρεί σκόπιμο να ψηφίσει η ΕΚ υπέρ του εν λόγω (νέου) σχεδίου κανονισμού.

To εν λόγω σχέδιο κανονισμού προβλέπεται, επίσης, να αποτελέσει μέρος του συστήματος έγκρισης τύπου για τα μηχανοκίνητα οχήματα επειδή το πεδίο εφαρμογής της οδηγίας 77/649/ΕΚ του Συμβουλίου, όπως τροποποιήθηκε την τελευταία φορά από την οδηγία 90/630/ΕΚ της Επιτροπής, είναι παραπλήσιο με εκείνο του εν λόγω σχεδίου κανονισμού.

Η θέση της ΕΚ κατά τη διαδικασία της ψηφοφορίας θα βασιστεί σε έγγραφα που διατίθενται στις επίσημες γλώσσες της ΟΕΕ/ΟΗΕ (γαλλικά και αγγλικά). Επειδή η ΕΚ είναι μέλος της συμφωνίας ΟΕΕ/ΟΗΕ του 1958, οφείλει να τηρεί τις διαδικασίες που προβλέπονται στην εν λόγω συμφωνία.

Σύμφωνα με τις διατάξεις του άρθρου 4 παράγραφος 5 της απόφασης 97/836/ΕΚ, ο κανονισμός θα δημοσιευτεί σε όλες τις επίσημες γλώσσες των Κοινοτήτων στην Επίσημη Εφημερίδα της Ευρωπαϊκής Ένωσης , προτού τεθεί σε ισχύ.

2. ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ ΑΠΟΦΑΣΗΣ

Στόχος της πρότασης είναι να εξουσιοδοτηθεί ο εκπρόσωπος της Επιτροπής να ψηφίσει εξ ονόματος της Κοινότητας για το σχέδιο κανονισμού σχετικά με την έγκριση των μηχανοκίνητων οχημάτων όσον αφορά το οπτικό πεδίο του οδηγού στην προσεχή συνάντηση του Παγκόσμου Φόρουμ για την Εναρμόνιση των Κανονισμών σχετικά με τα Οχήματα της ΟΕΕ/ΟΗΕ.

2006/0041 (AVC)

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση της Κοινότητας όσον αφορά το σχέδιο κανονισμού της οικονομικής επιτροπής των Ηνωμένων Εθνών για την Ευρώπη σχετικά με την έγκριση μηχανοκίνητων οχημάτων όσον αφορά το οπτικό πεδίο του οδηγού μηχανοκίνητων οχημάτων (Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 97/836/ΕΚ του Συμβουλίου της 27ης Νοεμβρίου 1997 με σκοπό την προσχώρηση της Ευρωπαϊκής Κοινότητας στη συμφωνία της οικονομικής επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές[1], και ιδίως το άρθρο 4 παράγραφος 2 δεύτερη περίπτωση,

την πρόταση της Επιτροπής[2]

τη σύμφωνη γνώμη του Ευρωπαϊκού Κοινοβουλίου[3],

Εκτιμώντας τα ακόλουθα:

(1) Το σχέδιο κανονισμού της οικονομικής επιτροπής των Ηνωμένων Εθνών για την Ευρώπη σχετικά με την έγκριση μηχανοκίνητων οχημάτων όσον αφορά το οπτικό πεδίο του οδηγού[4] προβλέπει την άρση των τεχνικών φραγμών στο εμπόριο μηχανοκίνητων οχημάτων μεταξύ των συμβαλλομένων μερών όσον αφορά τις εν λόγω πτυχές και παράλληλα διασφαλίζει υψηλό επίπεδο ασφαλείας.

(2) Είναι σκόπιμο να καθοριστεί η θέση της Κοινότητας όσον αφορά το προαναφερόμενο σχέδιο κανονισμού και, συνεπώς, να δοθεί η δυνατότητα στην Κοινότητα, εκπροσωπούμενη από την Επιτροπή, να ψηφίσει υπέρ του εν λόγω σχεδίου.

(3) Το σχέδιο κανονισμού πρέπει να αποτελέσει μέρος του συστήματος έγκρισης τύπου της Κοινότητας για τα μηχανοκίνητα οχήματα, επειδή το πεδίο εφαρμογής της οδηγίας 77/649/ΕΚ, όπως τροποποιήθηκε την τελευταία φορά από την οδηγία της 90/630/ΕΚ είναι παραπλήσιο με εκείνο του εν λόγω σχεδίου κανονισμού.

ΑΠΟΦΑΣΙΖΕΙ:

Άρθρο 1

Το σχέδιο κανονισμού της οικονομικής επιτροπής των Ηνωμένων Εθνών για την Ευρώπη (ΟΕΕ/ΟΗΕ) όσον αφορά την έγκριση μηχανοκίνητων οχημάτων σχετικά με το οπτικό πεδίο του οδηγού μηχανοκίνητων οχημάτων, όπως περιέχεται στο έγγραφο TRANS/WP.29/2005/82, εγκρίνεται.

Άρθρο 2

Η Κοινότητα, εκπροσωπούμενη από την Επιτροπή, θα ψηφίσει υπέρ του σχεδίου κανονισμού της ΟΕΕ/ΟΗΕ που αναφέρεται στο άρθρο 1 κατά την προσεχή συνεδρίαση της Διοικητικής Επιτροπής του Παγκόσμιου Φόρουμ της ΟΕΕ/ΟΗΕ για την Εναρμόνιση των Κανονισμών σχετικά με τα Οχήματα.

Άρθρο 3

Ο κανονισμός της ΟΕΕ/ΟΗΕ όσον αφορά την έγκριση μηχανοκίνητων οχημάτων σχετικά με το οπτικό πεδίο του οδηγού μηχανοκίνητων οχημάτων πρέπει να αποτελέσει μέρος του συστήματος έγκρισης τύπου της Κοινότητας για τα μηχανοκίνητα οχήματα.

Βρυξέλλες,

Για το Συμβούλιο

Ο Πρόεδρος

[1] ΕΕ L 346 της 17.12.1997, σ.78.

[2] ΕΕ C. ..[να συμπληρωθεί μόνο η ημερομηνία χωρίς «της»] ., σ. .

[3] ΕΕ C. .. ., σ. .

[4] ΟΕΕ/ΟΗΕ Έγγραφο TRANS/WP.29/2005/82